Uporaba sheme splošnih tarifnih preferencialov v letu 2024

Shema splošnih tarifnih preferencialov se uporablja v skladu z Uredbo (EU) 978/2012 Evropskega parlamenta in Sveta, z dne 25. oktobra 2012, o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 ([Uradni list EU L 303](https://eur-lex.europa.eu/legal-content/SL/TXT/?uri=uriserv%3AOJ.L_.2012.303.01.0001.01.SLV&toc=OJ%3AL%3A2012%3A303%3ATOC), z dne 31. 10. 2012; z vsemi spremembami in popravkom; v nadaljnjem besedilu: Uredba (EU) št. 978/2012). V členu 43(3) Uredbe (EU) št. 978/2012 je določen datum, do katerega se ta shema uporablja, in sicer do 31. decembra 2023. V Uradnem listu EU L, [2023/2663](https://eur-lex.europa.eu/legal-content/SL/TXT/?uri=OJ:L_202302663), je bila dne 27. 11. 2023 objavljena Uredba (EU) 2023/2663 Evropskega parlamenta in Sveta, z dne 22. novembra 2023, o spremembi Uredbe (EU) št. 978/2012 o uporabi sheme splošnih tarifnih preferencialov, s katero se podaljšuje uporaba sheme splošnih tarifnih preferencialov iz Uredbe (EU) št. 978/2012 do 31. decembra 2027.

V letu 2024 ostajajo države in število držav upravičenk do sheme splošnih tarifnih preferencialov nespremenjeni (65 držav), in sicer 10 držav upravičenk do splošnega režima (države upravičenke do GSP), 8 držav upravičenk do posebnega spodbujevalnega režima za trajnostni razvoj in dobro upravljanje (države upravičenke do GSP+) ter 47 držav upravičenk do posebnega spodbujevalnega režima za najmanj razvite države (države upravičenke do EBA). Ne glede na navedeno pa opozarjamo, da se pri uvozu v EU iz vseh držav upravičenk do sheme splošnih tarifnih preferencialov ne more koristiti ugodnosti tarifnih preferencialov. Tarifni preferenciali se pri uvozu v EU namreč ne morejo odobriti, če je bilo blago izvoženo iz držav upravičenk do sheme splošnih tarifnih preferencialov, ki še niso začele uporabljati sistema REX. Države, ki ne uporabljajo sistema REX, so navedene v razpredelnici, ki je objavljena na [spletni strani Evropske komisije](https://taxation-customs.ec.europa.eu/online-services/online-services-and-databases-customs/rex-registered-exporter-system_en).

V [Uradnem listu EU L 173](https://eur-lex.europa.eu/legal-content/SL/TXT/?uri=uriserv%3AOJ.L_.2022.173.01.0058.01.SLV&toc=OJ%3AL%3A2022%3A173%3ATOC), z dne 30. 6. 2022, je bila objavljena Izvedbena uredba Komisije (EU) 2022/1039, z dne 29. junija 2022, o določitvi pravil za uporabo Uredbe (EU) št. 978/2012 Evropskega parlamenta in Sveta v zvezi z opustitvijo nekaterih tarifnih preferencialov za nekatere države upravičenke do GSP za leto 2023 (v nadaljnjem besedilu: Izvedbena uredba Komisije (EU) 2022/1039). V Prilogi zadevne uredbe so navedene tri države upravičenke do GSP (Indija, Indonezija, Kenija) ter oddelki GSP in njihovo poimenovanje, za katere se opustijo tarifni preferenciali v zvezi s temi tremi državami upravičenkami do GSP. Navedeno pomeni, da so določene skupine izdelkov, navedene v Prilogi Izvedbene uredbe Komisije (EU) 2022/1039, s poreklom iz Indije, Indonezije in Kenije, izvzete iz ugodnosti tarifnih preferencialov. Na podlagi Izvedbene uredbe Komisije (EU) 2023/2780, z dne 14. decembra 2023, o spremembi Izvedbene uredbe Komisije (EU) 2022/1039 glede podaljšanja opustitve nekaterih tarifnih preferencialov za nekatere države upravičenke do GSP ([Uradni list EU L, 2023/2780](https://eur-lex.europa.eu/legal-content/SL/TXT/?uri=OJ:L_202302780), z dne 15. 12. 2023) je bila opustitev nekaterih tarifnih preferencialov iz Izvedbene uredbe Komisije (EU) 2022/1039 podaljšana do 31. decembra 2025.

Iz navedenega izhaja, da se situacija, vezana na uporabo sheme splošnih tarifnih preferencialov, v letu 2024 v primerjavi z letom 2023 ne spreminja.